சுஸ்மிதா மொகந்தி

முனைவர். சுஸ்மிதா மொகந்தி (பிறப்பு 1971) ஒரு இந்திய விண்கலம் வடிவமைப்பாளர், தொடர் விண்வெளி தொழில்முனைவோர் மற்றும் காலநிலை நடவடிக்கை அதிகாரி ஆவார்.  விண்வெளி தொடர்பான தலைப்புகளில் இவர் தனது ஆராய்ச்சிக்காக நன்கு அறியப்பட்டவர். 2009 இல் இந்தியாவின் முதல் தனியார் விண்வெளி தொடக்கமான எர்த்  ஆர்பிட்டை இணைந்து நிறுவினார். ஆசியா, ஐரோப்பா மற்றும் வட அமெரிக்கா ஆகிய மூன்று வெவ்வேறு கண்டங்களில் நிறுவனங்களைத் தொடங்கிய உலகின் ஒரே விண்வெளி தொழில்முனைவோர் இவர்தான் என்று அறியப்படுகிறார்.  ஆர்க்டிக் மற்றும் அண்டார்டிகா ஆகிய பகுதிகளுக்குச் சென்ற சில நபர்களில் சுஸ்மிதாவும் ஒருவர் ஆவார்.

சுயசரிதை 
இவர் கட்டாக்கில் பிறந்து அகமதாபாத்தில் வளர்ந்தார். முன்னாள் இஸ்ரோ விஞ்ஞானியாக இருந்த அவரது தந்தை நீலமணி மொகந்தியால் விண்வெளி ஆராய்ச்சியில் ஈடுபட இவர் பெரிதும் ஈர்க்கப்பட்டார்.

தொழில் 
குஜராத் பல்கலைக்கழகத்தில் மின் பொறியியலில் இளங்கலைப் பட்டமும், அகமதாபாத்தில் உள்ள நேஷனல் இன்ஸ்டிடியூட் ஆப் டிசைனில் தொழில்துறை வடிவமைப்பில் முதுகலைப் பட்டமும் முடித்தார். ஸ்ட்ராஸ்பேர்க்கில் உள்ள சர்வதேச விண்வெளி பல்கலைக்கழகத்தில் விண்வெளி படிப்பில் முதுகலையும் முடித்தார். 

இவர் 2001 இல் சான் பிரான்சிஸ்கோவை தளமாகக் கொண்ட மூன்ஃபிரண்ட் என்ற விண்வெளி ஆலோசனை நிறுவனத்தை இணைந்து நிறுவினார்.  இவர் 2004 இல் ஆஸ்திரியாவின் வியன்னாவில் ஒரு விண்வெளி கட்டிடக்கலை மற்றும் வடிவமைப்பு நிறுவனமான லிக்விஃபர் சிஸ்டம் குரூப் (எல்எஸ்ஜி) உடன் இணைந்து நிறுவினார். இவர் கலிபோர்னியாவில் வசிக்கும் போது அமெரிக்கன் இன்ஸ்டிடியூட் ஆஃப் ஏரோநாட்டிக்ஸ் அண்ட் அஸ்ட்ரோநாட்டிக்ஸ் ஏரோஸ்பேஸ் ஆர்க்கிடெக்சரின் முக்கிய உறுப்பினர்களில் ஒருவராக பத்து ஆண்டுகளுக்கும் மேலாக பணியாற்றினார். 2005 ஆம் ஆண்டில், சர்வதேச ஒத்துழைப்பை ஊக்குவித்ததற்காக இவருக்கு சர்வதேச சாதனையாளர் விருது வழங்கப்பட்டது. 2012 இல் பைனான்சியல் டைம்ஸ் இதழால் பார்க்க வேண்டிய 25 இந்தியர்களின் உயரடுக்கு பட்டியலில் இவர் சேர்க்கப்பட்டார் மேலும் 2017 இல் பார்ச்சூன் இதழின் முகப்புப் பக்கத்திலும் இடம்பெற்றார் 

2016 முதல் 2019 வரை தொடர்ந்து மூன்று ஆண்டுகளுக்கு உலகப் பொருளாதார மன்றத்தின் விண்வெளி தொழில்நுட்பங்களுக்கான உலகளாவிய எதிர்கால கவுன்சிலுக்கு இவர் பரிந்துரைக்கப்பட்டார்   பிபிசியின் 2019 ஆம் ஆண்டிற்கான உலகெங்கிலும் உள்ள 100 ஊக்கமளிக்கும் மற்றும் செல்வாக்கு மிக்க பெண்களின்பட்டியலில் இவரது பெயர் இடம்பெற்றது குறிப்பிடத்தக்கது.

சான்றுகள் 

21 ஆம் நூற்றாண்டு இந்தியப் பெண் தொழிலதிபர்கள்
ஒடிசா நபர்கள்
இந்தியப் பெண் செயற்பாட்டாளர்கள்
வாழும் நபர்கள்
1971 பிறப்புகள்